Predkladacia správa

Ministerstvo práce, sociálnych vecí a rodiny Slovenskej republiky predkladá návrh zákona, ktorým sa mení zákon č. 461/2003 Z. z. o sociálnom poistení v znení neskorších predpisov.
Predmetom predkladaného návrhu je zvýšenie nemocenskej dávky – materského zo súčasných 65 % denného vymeriavacieho základu na 70 %. 
 
V rámci opatrení na podporu rodín s deťmi, ktoré sú súčasťou tzv. 2. sociálneho balíčka, sa navrhuje zvýšiť materské zo súčasných 65 % denného vymeriavacieho základu na 70 %. Navrhovaným opatrením sa výraznejšie podporia rodičia detí, ktorí pred nástupom na materskú dovolenku vykonávali zárobkovú činnosť a boli nemocensky poistení.
 
Návrh zákona je v súlade s Ústavou Slovenskej republiky, s ostatnými zákonmi, s medzinárodnými zmluvami a inými medzinárodnými dokumentmi, ktorými je Slovenská republika viazaná.
      Vplyv návrhu zákona na rozpočet verejnej správy, na podnikateľské prostredie, na hospodárenie obyvateľstva, na sociálnu inklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti je uvedený v doložke vybraných vplyvov.
 Návrh zákona nebol predmetom vnútrokomunitárneho pripomienkového konania.
Návrh zákona bol predmetom medzirezortného pripomienkového konania, vyhodnotenie ktorého je súčasťou predloženého návrhu zákona. Na rokovanie vlády sa predkladá bez rozporov.